RÅDETS UDTALELSE af 8. februar 1999 om Portugals stabilitetsprogram, 1999-2002 (1999/C 68/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 1 og 2,

under henvisning til henstilling fra Kommissionen,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 8. februar 1999 undersøgte Rådet Portugals stabilitetsprogram, som dækker perioden 1999-2002 I programmet forventes der et fald i det offentlige budgetunderskud til 0,8 % af BNP senest i 2002, mens bruttogældskvoten forventes at falde til 53,2 % af BNP. Rådet konstaterer med tilfredshed, at programmet er baseret på den budgetkonsolidering, der er opnået under optakten til ØMU og sætter pris på, at der regelmæssigt er opnået bedre budgetresultater end planlagt. I betragtning af den høje vækst og det stærke fald i rentebetalingerne konstaterer Rådet imidlertid, at det i 1998 kun lykkedes at opnå en mindre reduktion i budgetunderskuddet.

I det centrale underliggende markroøkonomiske scenario antages det, at væksten i produktionen falder fra sit nuværende høje niveau til en vækst tæt på tendensen i sidste del af prognoseperioden. Rådet mener, at dette scenario ser realistisk ud, men bemærker, at det er forbundet med risici. På den ene side hænger de kortsigtede negative risici sammen med den nuværende internationale økonomiske situation. På den anden side vil det paradigmeskift, der følger med den monetære union, fortsat have store ekspansive virkninger, som skulle føre til en stærkere indenlandsk efterspørgsel, der giver Portugal mulighed for hurtigere at nærme sig det generelle indkomstniveau i EU. For at sikre en sådan udvikling bør inflationspresset, som kunne vise sig at være stærkere end forventet, resolut bekæmpes gennem den økonomiske politik, navnlig budgetpolitikken og yderligere løntilbageholdenhed.

Rådet konstaterer, at det planlagte mellemfristede mål for underskuddet på 0,8 % af BNP i en normalt konjunkturnedgang ville tillade Portugal at lade de automatiske stabilisatorer virke uden større risiko for at overskride referenceværdien på 3 % af BNP. I den forstand er det foreneligt med kravene i stabilitets- og vækstpagten. En større sikkerhedsmargen kunne anbefales for at tage højde for uforudsete rystelser i den økonomiske aktivitet eller i de offentlige finanser. Rådet ser gerne, at de portugisiske myndigheder forpligter sig til at træffe hensigtsmæssige korrigerende foranstaltninger, hvis det bliver nødvendigt. Rådet konstaterer endvidere, at i betragtning af det nuværende høje økonomiske aktivitetsniveau i Portugal ville et hurtigere fald i underskudskvoten have været foreneligt med Rådets erklæring af 1. maj 1998. En sådan mulighed ville også have været at foretrække set ud fra et afbalanceret makroøkonomisk policy-mix. Rådet støtter den vægt, den portugisiske regering tillægger investeringerne, særlig i infrastruktur, i sit overordnede mål for reel konvergens, og ser positivt på, at de offentlige investeringer fastholdes på et højt og stigende niveau i planlægningsperioden. Rådet anerkender behovet for, at et land som Portugal, der er i færd med at nærme sig det generelle indkomstniveau i EU, øger udgifterne på områder, der er af afgørende betydning for landets udvikling, såsom forbedring af dets menneskelige kapital og infrastruktur. For at afstemme dette behov for yderligere udgifter på disse områder med kravet om sunde offentlige finanser opfordrer Rådet den portugisiske regering til at finansiere dem gennem besparelser på andre områder.

Et kritisk element i regeringens strategi er, at den planlagte budgetkonsolidering hovedsagelig skyldes en stigning i de løbende indtægter, mens udgifternes bidrag vil være forholdsvis lille. Stigningen i indtægterne vil først og fremmest være resultatet af de fortsatte bestræbelser på at forbedre skattevæsenet. Rådet finder det hensigtsmæssigt, at de portugisiske myndigheder forsøger at udnytte de muligheder, der stadig er for at øge skattevæsenets effektivitet, samtidig med at de fortsat undgår diskretionære skattestigninger. Rådet bemærker imidlertid, at en budgetkonsolidering baseret på tilbageholdenhed med de primære løbende udgifter, som er forenelig med den portugisiske regerings prioriteter, ville have været mere i overensstemmelse med henstillingen om de overordnede retningslinjer for medlemsstaternes økonomiske politik i 1998 (2).

Rådet hilser de planlagte budget- og strukturreformforanstaltninger, der er beskrevet i programmet, velkommen. De planlagte reformforanstaltninger synes at være passende og i overensstemmelse med henstillingerne om de overordnede retningslinjer for den økonomiske politik. Rådet opfordrer den portugisiske regering til hurtigt og effektivt at gennemføre reformerne, da dette vil være af afgørende betydning, hvis det skal lykkes at nå de mål, der er fastsat i stabilitetsprogrammet.

(1) EFT L 209 af 2.8.1997, s. 1.

(2) EFT L 200 af 16.7.1998, s. 34.